Nota de premsa

**La temporada d’espectacles familiars a Vilafranca es presenta amb una gran festa**

*Organitzada conjuntament per La Xarxa i el Servei de Cultura de l’Ajuntament de Vilafranca, es presentarà diumenge vinent, al parc del Tívoli*

El proper diumenge, 16 de setembre, a les 12h, el parc Tívoli de Vilafranca acollirà la festa de presentació de la nova temporada d’espectacles familiars, organitzada conjuntament per La Xarxa i el Servei de Cultura de l’Ajuntament de Vilafranca del Penedès.

La festa començarà a les 12h del migdia amb ***Clap!***, el darrer concert-espectacle dela**Sidral Brass Band*.*** Però des d’una hora abans, el públic assistent serà obsequiat amb coca i xocolata. El periodista penedesenc Ernest Gili conduirà l’acte i donarà a conèixer tots els espectacles adreçats al públic familiar que es representaran entre l’octubre de 2018 i el mes de gener de 2019. Fins al maig, en el cas dels que programa La Xarxa. Al llarg del matí, també es sortejaran entrades entre el públic assistent.

En **Clap** és un extraterrestre vingut d’un asteroide llunyà, que descobreix la música per primer cop quan aterra al mig d’un concert. Ha vingut per a una missió molt important, que alhora és el seu somni: poder volar. Ho aconseguirà?

**La Sidral Brass Band** és una formació que neix entre notes musicals i vinyes de l’Alt Penedès i que ha recorregut places, carrers i festivals d’arreu d’Europa amb la seva música.

**Una programació àmplia i diversa**

La programació familiar està organitzada per La Xarxa i pel Servei de Cultura de l’Ajuntament de Vilafranca i contempla diferents disciplines: teatre, música, dansa, màgia i circ, per tal que el públic familiar pugui gaudir de les diferents propostes de les arts escèniques i musicals a la ciutat.

10 de setembre de 2018